Къэшэж Иннэ и фэеплъ диIэкъым
Адыгэ усакIуэ цIэрыIуэ Къэшэж Иннэ къызэралъхурэ етIанэгъэ, 2019 гъэм мазаем и 12-м, илъэс 75-рэ ирикъунущ. Зыми шэч къытрихьэу къыщIэкIынукъым абы и фэеп-лъыр тхъумэну зэрыхуэфащэм. Нобэр къыздэсым Налшык къалэм абы и цIэр зезыхьэ уэрами IуэхущIапIи щыIэкъым. Абы мыпхуэдэ гупсысэхэм сыхуишащ. Нэгумэ Шорэ и цIэр зезыхьэ уэрамым, КъБКъУ-м пэгъунэгъу жыг хадэм (Республикэ клиникэ сымаджэщым хуэкIуэм) абы и цIэр фIэтщ щхьэ мыхъурэ? КъищынэмыщIауэ, КъБКъУ-м хуэзанщIэу щыт жыг хадэ зыгъэпсэхупIэри абы къезэгъыу къысщохъу.
А щIыпIэхэр къыщIэзгъэлъагъуэм щхьэусыгъуэ яхуэхъуар Къэшэж Иннэ ахэр и кIуапIэу зэрыщытарщ. Псом хуэмыдэу сымаджэщым щIэлъ и адэм кIэлъыплъыну къыщыхуихуам, махуэ псокIэ а щIыпIэхэм щыщыIэ къэхъурт. А жыг хадэм и тетIысхьэпIэрщ абы и усэ сатыр цIэрыIуэхэм ящыщхэр щитхар. Языныкъуэхэм Нэгумэ Шорэ и цIэр зезыхьэ уэрамыр къыхощыж. Мывэм абы и усэ сатырхэр къыхэпIущIыкI хъунущ икIи абы къалэр игъэдэхэну, щIалэгъуалэм я гъэсэныгъэмкIэ ахэр къэщхьэпэну къысщохъу.
КЪАРЭ Ратмир,
жылагъуэ лэжьакIуэ.
